
                                        Използвани съкращения в  тази наредба:


ДВ                                                    Държавен вестник
ИУЕЕО                                           Излязло от употреба електрическо и 
                                                          електронно оборудване
БО                                                    Битови отпадъци
СО                                                    Строителни отпадъци
ОБО                                                 Опасни битови отпадъци
МРО                                                 Масово разпространени отпадъци
НУБА                                               Негодни за употреба батерии и 
                                                           акумулатори
ОММ                                                Отработени моторни масла
ИУМПС                                           Излезли от употреба моторни 
                                                           превозни средства
ИУАГ                                               Излезли от употреба автомобилни 
                                                           гуми
ИУГ                                                  Излезли от употреба гуми
ЗУО                                                  Закона за управление на отпадъците
РЗП                                                   Разгъната застроена площ
СМР                                                 Строително монтажни работи
ЗМ                                                    Земни маси
ЗАНН                                               Закон за административните 
                                                          нарушения и наказания
ЗАП                                                  Закон за административното 
                                                          производство
ЗДП                                                  Закон за движение на пътищата
ЗМДТ                                               Закон за местните данъци и такси
ЗООС                                               Закон за опазване на околната среда
ЗУТ                                                  Закон за устройство на територията
ОЧЦМ                                             Отпадъци от черни и цветни метали






                                                              
                                                            



НАРЕДБА
ЗА УПРАВЛЕНИЕ НА ОТПАДЪЦИТЕ, ПОДДЪРЖАНЕ И ОПАЗВАНЕ ЧИСТОТАТА НА ТЕРИТОРИЯТА НА ОБЩИНА БЕЛИЦА


Раздел I
ОБЩИ РАЗПОРЕДБИ

Чл. 1. Тази Наредба урежда:
(1) Екологосъобразното управление на отпадъците на територията на Община Белица с цел предотвратяване, намаляване или ограничаване вредното въздействие на отпадъците върху човешкото здраве и околната среда;
(2) Правата и задълженията на общинската администрация, физическите и юридическите лица, учрежденията и организациите, при чиято дейност се образуват и/или третират отпадъци, във връзка с ежедневното поддържане и опазване на чистотата на местата за обществено ползване, сградите, дворовете и прилежащите територии.
(3) Реда и условията за изхвърлянето, събирането, транспортирането, претоварването,
оползотворяването и обезвреждането на битови /БО/ и строителни отпадъци /СО/, включително биоотпадъци, опасни битови отпадъци /ОБО/, масово разпространени отпадъци /МРО/, в т.ч. отпадъци от хартия и картон, метали, пластмаса и стъкло, отпадъци от опаковки от хартия и картон, пластмаси, метали и стъкло, негодни за употреба батерии и акумулатори /НУБА/, излязло от употреба електрическо и  електронно оборудване /ИУЕЕО/, отработени моторни масла /ОММ/, излезли от употреба моторни превозни средства /ИУМПС/, излезли от употреба автомобилни гуми /ИУАГ/ на територията на Община Белица са съгласно изискванията на Закона за управление на отпадъците и подзаконовите нормативни актове по прилагането, както и заплащането за предоставянето на съответните услуги, съгласно Закона за местните данъци и такси.
(4) Контрола, глобите и санкциите за нарушаване разпоредбите на настоящата наредба.
Чл. 2. (1) Наредбата се прилага за всички населени места на територията на община Белица  и се отнася до всички физически лица, които живеят или временно пребивават на територията на Общината, както и до юридическите лица, едноличните търговци, организациите и учрежденията, осъществяващи дейност на нейна територия.
(2) Наредбата се прилага за:
1. битови отпадъци;
2. производствени отпадъци; .
3. строителни отпадъци;
4. опасни отпадъци.
(3) Наредбата не се прилага за:
1. Радиоактивни отпадъци;
2. Отпадъчни газове, изпускани в атмосферния въздух;
3. Земя (in situ), включително неизкопана замърсена почва и трайно свързани със земята сгради;
4. Незамърсена почва и други материали в естествено състояние, изкопани по време на
строителни дейности, когато е сигурно, че материалът ще бъде използван за целите на
строителството в естественото си състояние на площадката, от която е изкопан;
5. Излезли от употреба експлозиви;
6. Фекална материя, различна от класифицираната в т. 7, буква "б", слама и други естествени неопасни материали от селското или горското стопанство, използвани в земеделието и лесовъдството или за производството на енергия от такава биомаса чрез процеси или методи, които не увреждат околната среда и не застрашават човешкото здраве;
7. Следните отпадъци, когато попадат в приложното поле на законодателни актове на Европейския съюз, които не уреждат обществени отношения във връзка с управлението на отпадъците:
а) Отпадъчни води;
б) Странични животински продукти, включително преработени продукти, попадащи в
приложното поле на Регламент (ЕО) № 1069/2009 на Европейския парламент и на Съвета от 21 октомври  2009 г. за установяване на здравни правила относно странични животински продукти и производни продукти, непредназначени за консумация от човека, и за отмяна на Регламент (ЕО) № 1774/2002 (Регламент за страничните животински продукти) (OB, L300/1 от 14 ноември 2009 г.), наричан по-нататък "Регламент (ЕО) № 1069/2009", с изключение на животинските продукти, предназначени за изгаряне, депониране или използване в инсталация за биогаз или компост;
в) Трупове на умрели, но не заклани животни, включително такива, които са убити, за да се прекрати разпространението на епизоотични болести, и които се обезвреждат в съответствие с Регламент (ЕО) № 1069/2009;
г) Отпадъци, получени от проучването, добива, обработката и съхранението на минерални суровини и при експлоатацията на кариери, попадащи в обхвата на Закона за подземните богатства;
8. Седименти, преместени в повърхностни води с цел управление на водите и водните
обекти или предотвратяване на наводнения, или намаляване на последствията от наводнения и засушаване, или рекултивация на земи, ако е доказано, че това не противоречи на други закони и седиментите нямат опасни свойства.
(4) Притежателите на отпадъци са причинителите на отпадъци или физическото или юридическото лице, в чието владение се намират те.
(5) Когато причинителите на отпадъци са неизвестни, разходите за почистването и възстановяването на качествата на околната среда и за разкриване на действителния причинител са за сметка на лицата, в чието държане се намират отпадъците.
Чл.3. Лицата, при чиято дейност се образуват и/или третират отпадъци, прилагат следния приоритетен ред (йерархия) при управлението на отпадъците:
1. Предотвратяване на образуването им;
2. Подготовка за повторна употреба;
3. Рециклиране;
4. Друго оползотворяване, например оползотворяване за получаване на енергия;
5. Обезвреждане/депониране/.



Раздел II.
ПРАВА И ЗАДЪЛЖЕНИЯ НА КМЕТА НА ОБЩИНАТА

Чл.4. (1) Кметът на общината планира, организира и контролира управлението на битовите, строителните, производствени и опасни отпадъци, образувани на нейна територия, съобразно изискванията на Закона за управление на отпадъците /ЗУО/ и свързаните с него подзаконови нормативни актове.
(2) Кметът на община Белица  планира, организира и контролира дейностите по управление на отпадъците на територията на Общината, като:
1. Разработва и изпълнява Програма за управление на отпадъците на територията на Община Белица, като част от общинската Програмата за опазване на околната среда.
2. Предоставя на Общински съвет - Белица информация за изпълнение на Програмата за управление на отпадъците ежегодно до 31 март на текущата година за предходната година.
3. Определя границите на районите, включени в системата на организирано поддържане на чистотата, вида на услугите, които се извършват в съответния район и честотата на сметоизвозване.
4. Предлага за одобряване от общински съвет план-сметка за разходите по поддържане на чистотата и размер на таксите за битови отпадъци, в т.ч преференциални такси за районите, в които се извършва разделно събиране на отпадъци.
5. Осигурява условия, при които всеки притежател на битови отпадъци се обслужва от лица притежаващи разрешение, издадено по реда на глава пета от Закона за управление на отпадъците, на които е предоставено правото да извършват дейности по тяхното събиране, транспортиране, оползотворяване и/или обезвреждане.
Чл.5. Кметът на общината отговаря за:
1. Осигуряването на съдове за събиране на битовите отпадъци - контейнери, кофи и други;
2. Събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им;
3. Почистването на уличните платна, площадите, алеите, парковите и другите територии от населените места, предназначени за обществено ползване;
4. Избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци;
5. Организирането на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на общината;
6. Разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло;
7.Организирането на дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци;
8. Организирането на разделно събиране на опасните битови отпадъци извън обхвата на наредбите по чл. 13, ал. 1 от ЗУО и предаването им за оползотворяване и/или обезвреждане;
9. Разделното събиране и съхраняването на битови биоразградими отпадъци, в т.ч. определя местата за разполагане на необходимите елементи на системата за разделно събиране на отпадъците и предаването им за компостиране или анаеробно разграждане;
10.Осигуряването на площадки за безвъзмездно предаване на разделно събрани отпадъци от домакинствата;
11. Почистването от отпадъци на общинските пътища;
12.Поддържането на регистър на площадките за предаване на отпадъци от пластмаси, стъкло, хартия и картон на територията общината;
13. Предотвратяването на изхвърлянето на отпадъци на неразрешени за това места и/или създаването на незаконни сметища и организиране на почистването им.
Чл.6. (1) Кметът на общината организира изпълнението на задълженията си за участие в системите за разделно събиране по чл. 5, т. 6, като сключва договори при условия и ред, определен с решение на общинския съвет, със:
1. Организации по оползотворяване, притежаващи разрешение, издадено по реда на глава пета, раздел III от ЗУО и/или
2. Други лица, притежаващи разрешение или регистрационен документ, издаден по реда на глава пета, раздели I и II от Закона за управление на отпадъците, за извършване на дейности по събиране, транспортиране, рециклиране и/или оползотворяване на отпадъци на територията на съответната община.
(2) С договорите по ал. 1 се урежда разделното събиране на отпадъци от домакинствата,
административните, социалните и обществените сгради, заведенията за обществено хранене, търговските обекти и обектите за отдих, забавления и туризъм.
(3) С договорите по ал. 1 се определят най-малко следните условия:
1. Изискванията към системата за разделно събиране на отпадъците от домакинствата, в т.ч. обслужвано население, вид, брой и разположение на съдовете и площадките за разделно събиране на отпадъците, честота на обслужване;
2.Количествени цели за разделно събиране, рециклиране и оползотворяване на отпадъците от домакинствата и подобни отпадъци, както и условията и редът за отчитане на тяхното изпълнение;
3.Задълженията за контрол по спазване на изискванията за разделно събиране на територията на общината;
4.Задълженията за предоставяне на информация на гражданите на Община Белица по прилагане на системата за разделно събиране, провеждане на образователни и информационни кампании и работа с обществеността.


Чл.7. (1) Кметът представлява общината в Регионалното сдружение за управление на отпадъците за регион Разлог.(Изменен с Решение № 537 от Протокол 44/29.11.2022год.)  

(2) Кметът на общината упълномощава със заповед длъжностни лица за изпълнение на права и задължения по настоящата наредба. (Изменен с Решение № 537 от Протокол 44/29.11.2022год.)  

(3) Кметът на общината или оправомощено от него длъжностно лице контролира дейностите по чл.112, ал.1 от ЗУО, както и спазване на изискванията на настоящата наредба. (Изменен с Решение № 537 от Протокол 44/29.11.2022год.)  



Раздел III.
ПРАВА, ЗАДЪЛЖЕНИЯ И ОТГОВОРНОСТИ НА ФИЗИЧЕСКИТЕ И ЮРИДИЧЕСКИТЕ ЛИЦА

Чл.8. (1) Лицата, при чиято дейност се образуват отпадъци, и притежателите на отпадъци ги третират самостоятелно или ги предоставят за събиране, транспортиране и третиране на лица, които имат право да извършват тези дейности в съответствие с изискванията на ЗУО.
(2) Предаването и приемането на производствените, строителните и опасните отпадъци се извършват само въз основа на писмен договор с лица, притежаващи разрешение, комплексно разрешително или регистрационен документ за съответната дейност и площадка за отпадъци със съответния код съгласно наредбата по чл. 3 от ЗУО за класификация на отпадъците;
(3) Третирането на опасните отпадъци се извършва от лица, притежаващи разрешение, комплексно разрешително или регистрационен документ по чл.35 от ЗУО;
(4) Притежателите на отпадъци по ал.1 са длъжни:
1. Да изпълняват разпоредбите на националното и местното законодателство за третиране на различните по вид, произход и свойства отпадъци;
2. Да предприемат всички мерки за несмесване на опасни отпадъци с други отпадъци или на оползотворими с неоползотворими отпадъци;
3. Да организират безопасното съхраняване на отпадъците, за които няма подходящи средства за третиране до предаването им на лица, притежаващи разрешение, комплексно разрешително или регистрационен документ.
(5) Притежателите на отпадъци ги предоставят за събиране, транспортиране, оползотворяване или обезвреждане на лица, притежаващи разрешение, комплексно разрешително или регистрационен документ за съответната дейност, или ги оползотворяват и/или обезвреждат сами в съответствие с действащото законодателство и настоящата Наредба.
Чл.9.(1) Физическите лица, пребиваващи на територията на Община Белица,
едноличните търговци и юридическите лица, извършващи дейност на територията на Община Белица имат право:
1. Да правят предложения за подобряване на организацията и изпълнението на дейностите по третиране на отпадъците и поддържане на чистотата;
2. Да сигнализират на общинската администрация за нарушения на разпоредбите на Закона за управление на отпадъците /ЗУО/ и настоящата наредба;
3. Да сигнализират на общинската администрация за неизпълнение или некачествено изпълнение на задълженията на лицата, извършващи дейностите по третиране на отпадъците и поддържане на чистотата на територията на Общината.
(2) Физическите лица, едноличните търговци и юридическите лица са длъжни:
1. Да изхвърлят отпадъците си само в определените за целта съдове, като ги опазват и не допускат повреждането им, както и разпиляване на отпадъци извън тях;
2.Да спазват регламентираните с настоящата наредба ред за третиране на всеки конкретен вид отпадък;
3. Да спазват разпоредбите за депониране и/или обезвреждане на строителни отпадъци в определените за това депа;
4. Всички собственици на временни обекти са длъжни да ги премахнат, след отпадане на необходимостта от тях, както и да почистят терена;
5.Всички собственици на излезли от употреба моторни превозни средства/ИУМПС/ са длъжни да ги предадат на площадка за временно съхраняване или в център за разкомплектоване на ИУМПС;
6.Всички лица, собственици, ползватели и наематели на недвижими имоти, включително и на търговски обекти или части от тях, са длъжни да изхвърлят масово разпространените отпадъци /МРО/ и други оползотворими отпадъци разделно на определените за тази цел;
7. Собственици, наематели и ползватели на недвижими имоти, намиращи се в райони без изградена канализационна система са длъжни да почистват своевременно водоплътните изгребни /септични/ ями, като не допускат замърсяване. Почистването се извършва от специализирана техника и лица, имащи сключен договор с ВиК – оператор;
8. Всички лица са длъжни да съдействат на контролните органи при изпълнение на задълженията им по настоящата наредба и при констатиране на нарушенията.
Чл.10. Лицата, които създават битови отпадъци от нежилищни имоти и са подали декларации, съгласно  Наредбата за определянето и администрирането на местните данъци, такси и цени на услугите на територията на община Белица са длъжни да изхвърлят отпадъците само в съдовете, които са декларирали, че ще се използват през съответната година.
Чл.11. Забранява се:
1. Нерегламентираното изхвърляне и изгаряне или друга форма на неконтролирано
управление на отпадъците.
2. Изхвърлянето в съдовете за разделно събиране на отпадъци, различни по вид от обозначените.
3. Изхвърлянето на отпадъци от производствени и търговски обекти, заведения за обществено хранене, административни и жилищни сгради, в уличните кошчета за смет;
4. Изхвърлянето на ИУЕЕО и негодни за употреба батерии в съдовете за отпадъци, както и смесването им с други отпадъци;
5. Изваждането на отпадъци от съдовете за битови отпадъци или от съдовете за разделно събиране на отпадъци, освен от лицата, на които е възложено тяхното обслужване;
6. Изхвърлянето в съдовете за отпадъци и около тях на едрогабаритни, строителни и растителни отпадъци, земни маси, както и отпадъци с потенциално висок екологичен и здравен риск, които биха могли да доведат до увреждане на самите съдове, сметоизвозващата и сметообработваща техника;
7.Изхвърлянето на земни маси, строителни отпадъци и др. материали на места извън определеното от общината депо;
8.Транспортирането на строителни отпадъци и земни маси над 1м³ без издаден от общинската администрация документ за транспортиране.
9.Отклоняване от предварително указания в разрешението маршрут на движение при транспортиране на строителни отпадъци и земни маси.
10. Паленето и изгарянето на отпадъци и материали и изхвърлянето на незагасена жар в съдовете за смет, освен в случаите, когато изгарянето се извършва в специализирани съоръжения;
11. Разместването и повреждането на съдовете за отпадъци;
12.Спирането и паркирането на превозни средства пред съдовете за отпадъци по начин, който възпрепятства събирането и извозването им;
13. Замърсяването и изхвърлянето на всякакъв вид отпадъци на местата за обществено ползване;
14. Изхвърлянето на умрели животни в съдовете за отпадъци, както и загробването им на различни от отредените за това терени; 
15. Временно съхранение на земни маси, отпадъци от строителна и селскостопанска дейност, оборска тор и материали на места за обществено ползване и общински терени, а също и край пътища, речни корита и дерета;
16. Изхвърлянето на отработени моторни масла и отпадъчни нефтопродукти в съдовете за отпадъци, повърхностните води, в канализационната система, на места за обществено ползване, както и директно върху почвата.
17. Забранява се транспортирането на материали, стоки, продукция и отпадъци на територията на община Белица, от транспортни средства без надлежно уплътнение и не покрити каросерии, както и с непочистена ходова част.
18. Забранява се изхвърлянето и изливането в дъждоприемните шахти и в канализационните мрежи и съоръжения на отпадъци и отпадъчни вещества.
Чл.12. Отговорност за спазване на разпоредбите на Настоящата наредба носят физическите лица, едноличните търговци или юридическите лица.


Раздел IV.
ОРГАНИЗАЦИЯ НА ДЕЙНОСТТА ПО ТРЕТИРАНЕ НА БИТОВИТЕ ОТПАДЪЦИ И ПОДДЪРЖАНЕ НА ЧИСТОТАТА.

Чл.13 (1) Кметът на общината осигурява съдове за съхраняване на битовите отпадъци /контейнери, кофи, кошчета/, които се разполагат по вид, брой и на места, съгласно предварително изготвена схема.
(2) За новопостроени сгради, броят на необходимите съдове за битови отпадъци се заявява от собствениците на сградата и се одобрява от общинска администрация, съобразно вида, предназначението, приблизителния брой на ползвателите, наличието на други съдове за битови отпадъци в съседство и други фактори;
Чл.14. Дейности по събиране, съхранение, транспортиране, оползотворяване и/или обезвреждане на битови отпадъци могат да извършват лица, притежаващи разрешение или регистрационен документ за извършване на дейности с отпадъци съгласно изискванията на ЗУО.
Чл.15. (1) Кметът на общината осигурява условия, при които всеки притежател на битови отпадъци се обслужва от лица, притежаващи разрешение или регистрация съгласно изискванията на ЗУО, на които е предоставено право да извършват дейности по тяхното събиране, транспортиране, оползотворяване и/или обезвреждане.
(2) Задълженията си по ал.1, кметът на Община Белица изпълнява самостоятелно или възлага чрез договор на лица, притежаващи разрешение или регистрация съгласно изискванията на ЗУО.
(3) Лицата, с които кметът на Община Белица е сключил договор по ал. 2, изпълняват
задълженията си в съответствие със сключения договор.
(4) В договорите, отнасящи се до събирането и транспортирането на битовите отпадъци се определят конкретните задължения на изпълнителя във връзка с почистването на уличните платна, площадите, алеите, парковете и другите територии от Община Белица, предназначени за обществено ползване.
Чл.16. Почистването на пазарите, местата за улична търговия, паркингите, автогара, административните, производствените, складовите помещения и др. подобни, прилежащите им тротоари, зелени площи и др. терени, се осигурява от лицата, които ги стопанисват и експлоатират.
Чл.17. Всички лица, собственици, наематели и ползватели на недвижими имоти или части от тях, са длъжни:
1. Да опазват, почистват и поддържат чистотата в сградите, незастроените части от
имотите /дворовете/ и прилежащите територии към тях;
2. Да почистват прилежащите тротоарите пред имотите от сняг и лед, а също така и
ледените висулки от сградите. 
Чл.18. (1) Фирмите и организациите, които образуват отпадъци различни от битовите, са длъжни да организират сами събирането и транспортирането им до инсталации за обезвреждане или на депо, ако депонирането им е разрешено.
(2) Транспортирането на отпадъците може да се извършва и от фирмите, притежаващи
разрешително за дейности с отпадъци въз основа на сключен договор за заплащане на услугата по третиране на съответния вид отпадък.
Чл.19. (1) Отговорен за дейностите по обезвреждане /депониране/ на битовите отпадъци и стопанисването на съоръжението /депото/ по време на неговата експлоатация и след това, е операторът на съоръжението за обезвреждане /депото/.
(2) Операторът на депото задължително трябва да притежава разрешение за дейността по чл. 35 от ЗУО.





Раздел V.
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ И ТРАНСПОРТИРАНЕ НА СТРОИТЕЛНИ  ОТПАДЪЦИ И ИЗЛИШНИ ЗЕМНИ МАСИ

Чл.20. Извършването на дейностите по събиране, транспортиране и/или третиране на строителни отпадъци /СО/ (вкл. строителните отпадъци от вътрешни преустройства и текущи ремонти на сгради и съоръжения), е задължение на собственика, инвеститора, възложителя или изпълнителя на дейността, от  която са формирани.
Чл.21. Третирането и транспортирането на отпадъците от строителни площадки и от премахването на строежите се извършва от възложителя, изпълнителя, инвеститора на строежа или от собственика на строителните отпадъци или от друго лице, отговарящо на изискванията по чл. 35 от ЗУО, въз основа на писмен договор.
Чл.22. (1) Лицата извършващи строителство, разрушаване на сгради и/или доброволно премахване на строежи извършват дейността си по начин, осигуряващ последващото оползотворяване, в т.ч. рециклиране на образуваните строителни отпадъци в съответствие с изискванията на ЗУО.
(2) Възложителят носи отговорност за изпълнението на целите, свързани с подготовка за повторна употреба, рециклиране и друго оползотворяване на материали от строителни отпадъци, генерирани при строителство, разрушаване и доброволно премахване на незаконни строежи или на негодни за ползване сгради.
(3) Когато строителните отпадъци са генерирани по време на принудителното премахване на строежи, отговорност за предаването на отделените строителни отпадъци, за оползотворяване на материалите и за влагане на рециклирани строителни материали, включително за покриването на разходите за извършване на дейностите по транспортиране и третиране носи кметът на Община Белица.
 (4) Разходите за извършване на дейностите по транспортиране и третиране на строителни отпадъци, получени в резултат на принудителното премахване на строежи, са за сметка на извършителя на незаконния строеж или на собственика на сградата.

Чл.23. (1) Възложителят на строителни и монтажни работи, с изключение на текущи ремонти, и  възложителят на премахване на строежи изготвят план за управление на строителни отпадъци в обхват и съдържание, определени в Наредбата за управление на строителните отпадъци и за влагане на рециклирани строителни материали.
Чл.23,(ал.2) План за управление на строителните отпадъци не се разработва и не се прилагат изискванията на тази глава при:
           1. премахване на сгради с разгъната застроена площ (РЗП), по-малка от 300 кв. м;
           2. премахване на сгради с паянтова конструкция;
           3. реконструкция и основен ремонт на строежи с РЗП, по-малка от 700 кв. м;
           4. промяна на предназначението на строежи с РЗП, по-малка от 700 кв. м;
           5. строеж на сгради с РЗП, по-малка от 700 кв. м;
           6. изграждане, реконструкция, основен ремонт и премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 1500 линейни метра в урбанизирани територии;
           7. изграждане, реконструкция и основен ремонт на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 5000 линейни метра извън урбанизирани територии;
           8.премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 1000 линейни метра извън урбанизирани територии;
9. изграждане, рехабилитация, основен ремонт, реконструкция и премахване на пътища с дължина до 500 линейни метра;
10. премахване на негодни за ползване или застрашаващи безопасността строежи, когато е наредено по спешност от компетентен орган, с РЗП, по-малка от 300 кв. м;
11. изграждане и премахване на строежи от шеста категория;
12. всички текущи ремонти. (Изменен с Решение № 833 от Протокол 54/30.08.2019год.)  

 (3) Планът за управление на строителни отпадъци по ал.1 се включва в обхвата на
инвестиционните проекти, а за обектите, за които не се изисква одобрен инвестиционен проект, се изготвя като самостоятелен план.
(4) Плановете за управление на строителни отпадъци за инвестиционните предложения се одобряват по реда на Закона за устройство на територията /ЗУТ/, след съгласуване с Еколога на общината, Дирекция „Специализирана администрация“.
(5) Компетентният орган по ал. 4 може да изисква предоставяне на допълнителна информация или отстраняване на нередностите в случай на несъответствие с изисквания на Наредбата за управление на строителните отпадъци и за влагане на рециклирани строителни материали, като изпраща мотивирано становище до заявителя не по-късно от 14 дни от получаване на плана.
(6) Изпълнението на плана за управление на строителни отпадъци на обектите включва описание на целите за оползотворяване и рециклиране на строителни отпадъци и целите за влагане на  рециклирани строителни материали при изпълнението на проекта.
(7) Отговорното по ал. 1 лице е длъжно да изготви транспортен дневник на строителни отпадъци по време на Строително монтажните работи /СМР/ и премахване на строежи, съдържащ информация за лицата, извършващи транспортиране и лицата, на които се предават строителните отпадъци.
(8) Лицата, извършващи транспортиране на строителните отпадъци, генерирани от строителни площадки и от премахване на строежи, с изключение на строителните отпадъци от вътрешни преустройства и текущи ремонти на сгради и съоръжения, е длъжен да притежава регистрация по чл.35 от ЗУО.


Чл.24. Забранено е възлагането или извършването на строителни или монтажни работи или премахване  на строежи без наличие на план за управление на строителни отпадъци в случаите, когато такъв се изисква.
Чл.25. (1) Собственика, инвеститора, възложителя или изпълнителя на дейността, от която се формират строителните отпадъци, касаещи обекти, за които се издава разрешение за строеж и се открива строителна линия, както и за премахване на незаконни строежи е отговорен за третирането и транспортирането им.
(2) Отговорното лице по ал.(1) е длъжно:
1. Да не допуска по време на строителството замърсяване на тангиращите с обекта тротоари, улични платна, зелени площи и други терени, със строителни материали, строителните отпадъци и земни маси (ЗМ), както и да не допуска повреждането им с тежка техника;
2. Да не допуска натрупването и разхвърлянето на строителни материали и отпадъци извън границите на обектите и строителните площадки, приготвянето на варови, циментови и други разтвори върху тротоари, улични платна, дъждоприемни шахти, озеленени площи и на отстояние, по-малко от 1.5 м.(метър и половина) от стволовете на дървета или храсти/освен в специални за целта подложки/;
3. Да не допуска по време на строителството, дейностите по премахване и разрушаване, както и дейностите по третиране и транспортиране на земни маси и строителните отпадъци, замърсяване на околното пространство с прахови частици;
4. Да не допуска депониране и/или изхвърляне на строителни отпадъци и земни маси извън местата, определени за обезвреждането, оползотворяването и/или депонирането им;
5. Да не допуска транспортиране на строителните отпадъци, земни маси  и други насипни товари в транспортни средства с неуплътнени и непокрити каросерии;
6. Да не допуска при транспортиране на строителни отпадъци, земни маси и други насипни товари замърсяване на уличните платна;
7. Да не допуска формирането на временни депа за изкопни земни маси без издадено писмено разрешение от Община Белица или писмено разрешение от собствениците на частния терен;
8. Да не допуска изхвърлянето на едро-габаритни, битови и строителни отпадъци и материали директно от етажите на строителните обекти, освен в случаите когато се извършва чрез специализирано съоръжение;
9. Да почистват ходовата част на транспортните средства преди излизането им от строителния обект;
10. Да не допуска изливане на остатъчния бетон от бетон-помпата върху зелени площи, тротоари, пътното платно, дъждоприемни шахти и други терени общинска собственост. При работа с бетон-помпа, остатъчния бетон да се излива в специално подготвени форми (тави) от строителя, в рамките на строителната площадка;
11. Да съхранява копие от всички необходими документи /строително разрешение, план за управление на строителните отпадъци, направление за извозване на строителни отпадъци и земни маси, пропуск за движение на автомобилите извозващи строителни отпадъци и земни маси и др./ на строителния обект;
12. След приключване на строителството да възстанови първоначалния вид на тротоара, уличното платно, зелените площи и др. терени, които са били включени в строителната площадка на обекта.
Чл.26. Забранява се:
1. Натрупването и/или разпиляването на строителни отпадъци извън границите на
обектите и строителните площадки;
2. Замърсяването на обекта и прилежащите територии след приключване на СMP;
3. Транспортирането на строителни отпадъци и изкопани земни маси в транспортни средства с неуплътнени каросерии и/или без предпазни мрежи или чергила;
4. Транспортирането на строителни отпадъци и изкопани земни маси без издаден документ по чл.35 от ЗУО;
5. Изхвърлянето на строителни отпадъци и изкопани земни маси извън местата, определени за обезвреждането и/или оползотворяването им и притежаващи разрешение по ЗУО;
6. Изхвърлянето на строителни отпадъци директно от етажите на строителните обекти;
7. Напускането на транспортните средства от строителния обект с непочистена ходова част;
8. Смесване на изкопани земни маси с други строителни отпадъци;
9. Извършването на строителни и ремонтни дейности на сгради и строителни обекти без плътна ограда;
10. Изхвърлянето на изкопани земни маси и/или строителни отпадъци край пътища, пътеки, граници между имоти, кариери, речни корита и дерета;
11. Изхвърлянето на строителни отпадъци в контейнерите за битови отпадъци и около тях.


РАЗДЕЛ VI
ОРГАНИЗАЦИЯ НА ДЕЙНОСТИТЕ ПО УПРАВЛЕНИЕ НА БИООТПАДЪЦИ

Чл.27. Кметът на община Белица:
1. Организира общинска система за разделно събиране на биоотпадъци от поддържане на обществени площи, паркове, градини, междублокови пространства, хранителни и кухненски отпадъци от ресторанти, заведения за обществено хранене, търговски и др. обекти на територията на общината;
2. Осигурява условия, при които притежателите на битови биоотпадъци, включени в системата по т.1, се обслужват от лица, на които е предоставено право да извършват дейности по тяхното събиране, транспортиране и предаването им за оползотворяване и/или обезвреждане;
3. Отговаря за разделното събиране и съхраняване на битови биоразградими отпадъци от домакинствата, в това число определя местата за разполагане на необходимите елементи на системата за разделно събиране на отпадъците и предаването им за компостиране или анаеробно разграждане.
Чл.28. (1) Биоотпадъците от поддържане на обществени площи, паркове, градини, междублокови пространства се събират разделно на места, определени от кмета на общината или упълномощени от него длъжностни лица и се транспортират до съоръжения за третиране, посочени от кмета на общината.
(2) Биоотпадъците от зелени площи частна собственост, обхванати от общинската система за разделно събиране се събират разделно, като се предават на места, определени от кмета на общината или упълномощени от него длъжностни лица или се компостират на място.
(3) Биоотпадъците по ал.1 и 2 се третират чрез компостиране и анаеробно разграждане по начин, който осигурява висока степен на защита на-околната среда. Дейностите се извършват при спазване изискванията на ЗУО, Наредбата по чл.43, ал.5 от ЗУО  и разпоредбите на настоящата Наредба.
Чл.29. (1) Хранителните и кухненски биоотпадъци от лицата, при чиято дейност се образуват битови биоотпадъци и са обхванати от общинската система за разделно събиране на биоотпадъци се събират разделно, при източника на образуване.
(2) Отпадъците по ал.1 се събират в специализирани съдове за събиране на биоотпадъци - контейнери за многократно използване, кофи, биоразградими торби за еднократна употреба или други подходящи съдове.
(3) Хранителните и кухненски биоотпадъци от ресторанти, заведения за бързо
хранене, столове и кетъринг, търговски обекти и други, които не са обхванати от общинската система за разделно събиране на биоотпадъци, се събират разделно в
специализирани контейнери на място на образуване и се предават за транспортиране и
последващо третиране.
(4) Съдовете за многократно използване по ал. 2 трябва:
1. Да са кафяви;
2. Да са влагоустойчиви;
3. Да са достатъчно здрави и устойчиви на скъсване или напукване при нормални
условия на ползване;
4. Да се затварят плътно;
5. Да се почистват лесно;
6. Да са обозначени с ясно видим и незаличим надпис, съдържащ информация за
вида на събираните в тях биоотпадъци.
(5) Системата по ал. 1 се въвежда със заповед на кмета на общината, като в нея се включват заведения за обществено хранене, търговски обекти, всички училища, детски градини, пазари, хотели и други обекти на територията  на общината, при дейността на които се образуват хранителни и кухненски биоотпадъци.
(6) Обхватът на системата по ал. 1 се определя със заповед на кмета на общината, като може да бъде разширен с включване и на домакинствата на територията на общината.
Чл.30. Съдовете за разделно събиране на биоотпадъците по чл. 29, ал. 4 от Наредбата се предоставят от кмета на община Белица или от лицата, изпълнители по индивидуални договори за извършване на дейности по разделно събиране и транспортиране на биоотпадъци.
Чл.31. Лицата, притежатели на биоотпадъци и обхванати от организираната общинска система за разделно събиране са длъжни да:
1. Определят лица, отговорни за разделното събиране на хранителни и кухненски
биоотпадъци;
2. Определят места за разполагане на съдовете за биоотпадъци, като не допускат
достъпа на външни лица и животни до съдовете;
3. Изхвърлят образуваните хранителни и кухненски биоотпадъци в предоставените им
специализирани съдове;
4. Предават и/или изхвърлят биоотпадъците от зелени площи на определените от
кмета на общината места;
5. Опазват съдовете за биоотпадъци, като не допускат повреждането им.
Чл.32. Забранява ce:
1. Повреждането на съдовете за биоотпадъци, както и неконтролираното изгаряне на
отпадъците в тях или извън тях;
2. Смесването на разделно събрани биоотпадъци с други видове отпадъци;
3. Изхвърлянето на биоотпадъци в съдовете за събиране на смесени битови отпадъци
при наличие на изградени системи за разделно събиране на биоотпадъци;
4. Изхвърлянето на биоотпадъци в съдове за разделно събиране на отпадъци;
5. Изхвърлянето на биоотпадъци от поддръжката на зелените площи (клони, шума и дървесни отпадъци), извън определените за целта места;
6. Депонирането и/или обезвреждането на биоотпадъците по какъвто и да е друг начин в случай, че могат да бъдат рециклирани или оползотворени на територията на страната.


Раздел VII.
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОПАСНИ ОТПАДЪЦИ ОТ БИТА
Чл.33. Третирането на опасни отпадъци се извършва от лица, притежаващи разрешение по чл. 35 от ЗУО.
Чл.34. Опасните отпадъци от бита се предават за оползотворяване и/или обезвреждане на общинските площадки за безвъзмездно предаване на разделно събрани отпадъци от домакинствата, разположени на територията на Община Белица  или на лица, притежаващи разрешение по чл. 35 от ЗУО.


Раздел VIII.
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА МАСОВО РАЗПРОСТРАНЕНИ ОТПАДЪЦИ

Чл.35. Кметът на общината организира дейностите по разделно събиране на масово разпространени отпадъци и/или оказва съдействие на организациите за оползотворяване  
на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци.
Чл.36. (1) Лицата, при чиято дейност се образуват оползотворими отпадъци от хартия и картон, метали, пластмаси и стъкло, са длъжни да:
1. Събират оползотворимите разделно от неоползотворимите и биоразградимите битови отпадъци;
2. Предават и/или изхвърлят в определените за целта съдове или места;
3. Спазват указанията за изхвърляне на разделно събраните специфични отпадъци, посочени на съдовете за разделно събиране, както и да привеждат отпадъците във възможно най-малък обем, да ги почистват от отпадъците от хранителни и/или други остатъци или примеси и да не смесват оползотворимите отпадъци със смесените БО;
4. Не изхвърлят други отпадъци в съответния вид контейнер за разделно събиране освен
обозначените;
5. Не поставят отпадъците извън съдовете за разделно събиране, независимо от обема им;
6. Не изваждат отпадъците от съдовете за разделно събиране;
(2) Лицата, извършващи търговска дейност в търговски обекти, производствени и стопански сгради, здравни заведения, заведения за хранене и развлечения, обекти за комунални и други услуги, хотели и други места за настаняване и съпътстващи производството занаятчийски дейности, са длъжни да:
1. Събират разделно отпадъци от хартия и картон, метали, пластмаси и стъкло и ги предават на лицата, с които Община Белица  има сключен договор, съгласно утвърден график или на лица, притежаващи разрешение по чл.35 от ЗУО и/или на организация по оползотворяване;
2. Събират разделно в специализирани съдове и/или чували оползотворимите отпадъци, като вземат мерки за тяхното временно съхранение на територията на обекта до предаването им за оползотворяване;
(3) Лицата, извън посочените в ал.2 /учебни и детски заведения, офиси, административни  сгради, както и от домакинствата/ при чиято дейност се образуват оползотворими отпадъци от хартия и картон, метали, пластмаси и стъкло, са длъжни да ги събират разделно, да ги изхвърлят в специализираните съдове от съществуващата система или да ги предават за оползотворяване на лица, притежаващи разрешително за съответната дейност;
(4) Забранява се:
1. Смесването на събраните отпадъци от опаковки от хартия и картон, пластмаси, стъкло и метали и отпадъци от хартия и картон, пластмаси, стъкло и метали с други отпадъчни потоци;
2. Изхвърлянето на отпадъци от опаковки, обозначени с маркировка за разделно събиране и отпадъци от хартия и картон, пластмаси, стъкло и метали в съдовете за смесени битови отпадъци и биоотпадъци;
3. Изхвърлянето на отпадъци от опаковки, обозначени с маркировка за разделно събиране и отпадъци от хартия и картон, пластмаси, стъкло и метали, извън съдовете за разделно събиране;
4. Изваждането на отпадъци от съдовете за разделно събиране на отпадъци, освен на
лицата, на които е възложено тяхното обслужване;
5. Изхвърлянето на отпадъци, които могат да предизвикат запалване на отпадъците и
съдовете за разделно събиране;
6.Лепенето на рекламни и/или други материали, както и писането, драскането рисуването върху съдовете за разделно събиране.


Раздел IX.
УПРАВЛЕНИЕ НА НЕГОДНИ ЗА УПОТРЕБА БАТЕРИИ И АКУМУЛАТОРИ,  ИЗЛЯЗЛО ОТ УПОТРЕБА ЕЛЕКТРИЧЕСКО И ЕЛЕКТРОННО ОБОРУДВАНЕ И ОТРАБОТЕНИ МОТОРНИ МАСЛА

Чл.37. (1) Дейности по третиране на негодни за употреба батерии и акумулатори  (НУБА)
/с изключение на дейности по събиране и предварително съхраняване на отпадъците на мястото на образуване/ се извършва от лица, притежаващи съответното разрешение по чл. 35 от ЗУО.
(2) Лицата по ал.1 са длъжни да осъществяват конкретната си дейност в съответствие с
разпоредбите на Закона за управление на отпадъците и подзаконовите нормативни актове по прилагането му.
Чл.38. (1) Община Белица организира дейностите по разделно събиране на негодни за употреба батерии и акумулатори и излязло от употреба електрическо и електронно оборудване и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци.
(2) Места за събиране на негодни за употреба батерии и акумулатори са и всички обекти на територията на общината, където се предлагат батерии и акумулатори.
(3) Лицата, които стопанисват обектите по ал. 2 са задължени да предвидят места за поставяне на специализирани съдове за събиране на негодни за употреба батерии и акумулатори и да осигурят достъп до тях.
Чл.39.(1) Дейности по третиране на излязло от употреба електрическо и електронно оборудване (ИУЕЕО) и луминесцентни и други лампи съдържащи живак /с изключение на дейности по събиране и предварително съхраняване на отпадъците на мястото на образуване/ се извършва от лица, притежаващи съответното разрешение по чл. 35 от ЗУО.
(2) Лицата по ал.1 са длъжни да осъществяват конкретната си дейност в съответствие с
изискванията на ЗУО и подзаконовите нормативни актове по прилагането му.
Чл.40. Лицата, които притежават негодни за употреба батерии и акумулатори, могат да:
1.Върнат НУБА на територията на търговски обект, в който се предлагат батерии и акумулатори от същия вид, без да е необходимо да закупуват нови.
2. Предават НУБА на общинска площадка за приемане на разделно събрани отпадъци от
домакинствата, в т.ч. едрогабаритни отпадъци, опасни отпадъци и други отпадъци на територията на общината.
Чл. 41. Забранява се:
1. Изхвърлянето на НУБА в съдовете за битови отпадъци в т.ч. за биоотпадъци и за разделно събиране на отпадъци от опаковки и отпадъчни материали от хартия и картон, метали, пластмаси и стъкло;
2. Изхвърляне и/или изливане на електролит от НУБА;
3. Съхраняване на НУБА в открити площадки.
Чл.42. (1) Дейности по третиране на отработени масла и отпадъчни нефтопродукти 
/с изключение на дейности по събиране и предварително съхраняване на отпадъците на мястото на образуване / се извършва от лица, притежаващи съответното разрешение по чл. 35 от ЗУО.
(2) Лицата по ал.1 са длъжни да осъществяват конкретната си дейност в съответствие с
изискванията на ЗУО и подзаконовите нормативни актове по прилагането му.
Чл.43. (1) Общината определя места за смяна на отработените моторни масла на територията й , като провежда кампания за информиране на  обществеността.
(2) Към местата за смяна на отработени моторни масла се включват, сервизите и бензиностанциите, отговарящи на изискванията на ЗУО или подзаконовите нормативни актове по прилагането му.
(3) Еднолични търговци и юридическите лица, предлагащи за продажба моторни и трансмисионни масла, поставят на подходящи и достъпни места в търговските си обекти списъка на определените по ал.1 места.
Чл.44. Едноличен търговец или юридическо лице, което извършва смяна на масла е задължено да сключи договор, с който се гарантира събирането и предаването на отработени масла или отпадъчни нефтопродукти за оползотворяване.
Чл.45. Лицата, които притежават отработени моторни масла и отпадъчни нефтопродукти, образувани от бита или стопанската им дейност, са длъжни да ги предават чрез приемо-предавателен протокол за оползотворяване и/или обезвреждане на определените места.
Чл. 46. Забранява се:
1. Изоставянето и изхвърлянето на отработени моторни масла, извън определените за целта места;
2.Изхвърлянето на отработени масла в повърхностните и подземните води, в канализационните системи и на места за обществено ползване, както и директно върху почвата;
3. Съхраняване на отработени масла и отпадъчни нефтопродукти по начин, който води до  замърсяване на почвата;
4. Извършването на смяна на отработени масла на места, които не са оборудвани за целта и в съдове, неотговарящи на нормативните изисквания;
5. Съхраняването на отработени масла и отпадъчни нефтопродукти на открито;
6. Нерегламентираното изхвърляне на отпадъци, образувани от извършването на дейности по третиране и транспортиране на отработени масла;
7. Изхвърляне на отработени масла в съдове за събиране на битови отпадъци;
8. Третирането, включително изгаряне на отработени масла и отпадъчни нефтопродукти 
по начин, водещ до превишаване на установените норми за допустими емисии на вредни вещества в атмосферния въздух и/или в инсталации.
9. Предаването на отработени масла и отпадъчни нефтопродукти на лица, не притежаващи документ по чл.35 от ЗУО.


Раздел X.
УПРАВЛЕНИЕ НА ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА, ОТПАДЪЦИ ОТ ЧЕРНИ И ЦВЕТНИ МЕТАЛИ И ИЗЛЕЗЛИ ОТ УПОТРЕБА АВТОМОБИЛНИ ГУМИ


Чл.47 Дейностите по събиране, транспортиране и третиране на излезлите от употреба моторни превозни средства ще  се извършват от лица, притежаващи документ по чл.35 от ЗУО. (Изменен с Решение № 833 от Протокол №54/30.08.2019 год. )


Чл.48. Собственикът на ИУМПС е длъжен да го предаде на площадки за временно съхраняване или в центрове за разкомплектоване на ИУМПС;
Чл.49. (1) Упълномощените със заповед на кмета на общината длъжностни лица да осъществяват контролна дейност по настоящата наредба предприемат действия за установяване на местоположението на ИУМПС и техните собственици. 
На установените ИУМПС се залепва стикер - предписание, съгласно образец Приложение №1.
(2) Длъжностните лица по ал.1 съставят констативен протокол за техническото състояние на МПС в 2 екземпляра, съгласно образец – приложение №2. Екземпляр от протокола се предоставя на собственика на ИУМПС или на упълномощено от него лице.
(3) С поставянето на стикера – предписание за преместване на ИУМПС започва да тече 14-дневен срок за преместване на МПС.
(4) Преместването на ИУМПС на друго място общинска или държавна собственост, не спира изпълнението на предписанието по ал. 3.
(5) В случай, че в срока по ал.3 собственикът не е изпълнил предписанието, въз основа на констативния протокол за техническото състояние на МПС по ал.2, кметът на общината или упълномощени от него длъжностни лица издават заповед за принудително преместване на ИУМПС на площадка за временно съхранение или в център за разкомплектоване на ИУМПС.
(6) Заповедта се изпълнява от лицата, с които Общината има сключен договор и притежаващи разрешение, комплексно разрешително или регистрационен документ по чл. 35 за извършване на дейности по събиране, транспортиране, временно съхраняване и разкомплектоване на ИУМПС за сметка на собственика.
(7) Когато собственикът на ИУМПС е неизвестен или макар и известен не може да бъде уведомен поради трайно отсъствие от страната или поради други обективни причини, към констативния протокол по ал.2 се прилага служебна записка и/или други документи, удостоверяващи извършените действия и констатации по издирването на собственика. В тези случаи заповедта за принудително преместване влиза в сила 15 дни след поставяне на таблото за обявление и интернет страницата на Община Белица, считано от датата на поставянето й.
(8) На собственици на ИУМПС, които не изпълнят предписанието за преместване по ал.3 се  съставя акт за установяване на административно нарушение по реда на ЗАНН.
Чл.50. (1) Лицата, притежаващи разрешително по чл.35 от ЗУО за извършване на дейности по събиране, транспортиране, временно съхраняване и разкомплектоване на ИУМПС и сключили договор с Кмета на общината са длъжни да:
1. Приемат ИУМПС на денонощно охраняеми паркинги за временно съхранение и съставят констативен протокол за състоянието на ИУМПС;
2. Водят регистър за приетите автомобили;
3.Предават за разкомплектоване ИУМПС не по-рано от 3 месеца от датата на приемането му за временно съхранение;
4. Освободят ИУМПС в срок до 3 работни дни в случаите, когато собственикът е поискал
връщането на ИУМПС преди изтичането на срока по ал.4 и е заплатил разходите по принудителното му преместване и временно съхранение.
Чл.51. (1) Дейности по третиране на излезли от употреба автомобилни гуми /с изключение на дейности по събиране и предварително съхраняване на отпадъците на мястото на образуване/ се извършва от лица, притежаващи съответното разрешение по чл. 35 от ЗУО.
(2) Всички лица, които извършват продажба на автомобилни гуми на крайните потребители са длъжни да поставят на видно място в търговските обекти табла, съдържащи информация за местата по ал.1, както и начина за приемане в търговския обект на излезлите от употреба автомобилни гуми.
(3) Всички лица, които извършват продажба или смяна на автомобилни гуми са длъжни да приемат без заплащане от страна на крайните потребители излезли от употреба гуми (ИУГ).
Чл.52. Забранява се:
1. Извършването на дейности по събиране, транспортиране, временно съхраняване и
разкомплектоване на ИУМПС и по оползотворяване и/или обезвреждане на образуваните отпадъци от МПС на неразрешени за това места или на площадки, неотговарящи на изискванията на ЗУО;
2. Извършването на продажба или смяна на гуми от търговците, които не са сключили договор, с който се гарантира събирането и предаването на ИУГ за оползотворяване;
Чл.53. Гражданите, едноличните търговци и юридическите лица са длъжни да предават излезлите от употреба гуми само на лица, притежаващи съответното разрешение по чл.35 от ЗУО.
Чл.54. (1) Дейностите с отпадъци от черни и цветни метали (ОЧЦМ), отпадъци от хартия и картон, пластмаса, стъкло, отпадъци от опаковки, ИУЕЕО, НУБА и ИУМПС се извършват само на площадки, разположени на територии, за които съгласно устройствен план са допустими производствени и складови дейности. Всяка площадка трябва да отговаря на нормативните изисквания за опазване на човешкото здраве и околната среда.
(2) Изискванията по ал. 1 не се прилагат в случаите на обратно приемане на отпадъци от метални опаковки, ИУЕЕО, НУБА на мястото на продажба на съответните продукти.
(3) Физическите лица могат да предават ОЧЦМ само с битов характер след представяне на декларация за произход;
(4) Предаването на отпадъци в случаите по ал. 3 се извършва на площадките, определени от кмета на общината или чрез кампании за разделно събиране на отпадъци от домакинствата, организирани от община Белица, безвъзмездно за всяка от страните;
(5)Предаването и приемането на ОЧЦМ, които нямат битов характер /включително тези, които представляват кабели и електропроводници от всякакъв вид и размер, елементи на електронната съобщителна инфраструктура, елементи и части от подвижния железопътен състав, железния път, включително осигурителните, сигнализационните и съобщителните съоръжения и всякакви инсталации към тях, всякакви елементи и части от пътната инфраструктура като пътни знаци, мантинели, метални капаци от шахти, части от уличното осветление или воднонапоителни системи и съоръжения, както и на
металосъдържащи паметници или части или елементи от тях/ се извършва само при наличие на сертификат за произход, издаден от лицата, при чиято дейност се образуват, и/или въз основа на сключен писмен договор;
(6) Сертификатът и декларацията за произход на ОЧЦМ се попълват по образец, утвърден от министъра на околната среда и водите;
(7) Отпадъците по ал.5 се съхраняват и подготвят за оползотворяване отделно от
останалите ОЧЦМ;
(8) Разплащанията по сделки с ОЧЦМ се извършват по безкасов път.
Чл.55. (1) Предаването и приемането на ОЧЦМ, които нямат битов характер, се извършва само при наличие на сертификат за произход, издаден от лицата, при чиято дейност се образуват, и/или въз основа на сключен писмен договор.
(2) Физическите лица могат да предават ОЧЦМ само с битов характер след представяне на  декларация за произход.
(3) Предаването на отпадъци в случаите по ал. 2 се извършва на площадките определени от кмета на общината или чрез кампании за разделно събиране на отпадъци от домакинствата, организирани от Община Белица, безвъзмездно за всяка от страните.


Раздел XI
КОНТРОЛ ПО УПРАВЛЕНИЕ НА ОТПАДЪЦИТЕ

Чл.56. (1) Кметът на общината или оправомощени от него със заповед длъжностни лица контролират:
1.Дейностите, свързани с образуване, събиране, включително разделното, съхраняване, транспортиране, третиране на битови и строителни отпадъци;
2.Дейностите по депониране на опасни отпадъци на общински и/или регионални депа;
3.Условията и реда за извършване на дейности с ОЧЦМ;
4.Спазване на други изисквания, определени с настоящата наредба.
(2) Кметът на общината организира и контролира закриването, рекултивацията на терените и последващия мониторинг на депата за битови отпадъци на територията на община Белица.
(3) Длъжностните лица по ал.1 извършват проверки по документи и/или проверки на място.
(4) Длъжностните лица по ал.1 поне веднъж годишно извършват проверка на документите, които се изискват от ЗУО и подзаконовите нормативни актове по прилагането му на търговците и брокерите на отпадъци и на лицата, при чиято дейност  се образуват отпадъци и/или извършващи дейности с отпадъци.
(5) Проверката на място е независима от проверката по ал.4 и се осъществява поне веднъж годишно  в мястото на извършване на дейността и в присъствието на проверявания или на лица, които работят за него. В отсъствието на такива лица проверката се извършва с участието на поне един свидетел.
(6) Длъжностното лице, осъществяващо проверката на място, има право:
1.На достъп в помещенията, в които се извършва контролираната дейност;
2.Да изисква представянето на документите, които съгласно нормативните изисквания трябва да се намират в мястото на проверката;
3. Да изисква писмени и устни обяснения от всеки, който работи за проверяваното лице;
4.Да привлича експерти в съответната област, когато проверката е сложна или изисква специални умения;

Чл.57 Кметовете и кметските наместници на населените места в община Белица:
1.Упражняват контрол за прилагане на изискванията на тази наредба на територията на съответните населени места;
2.Контролират изхвърлянето на всички видове отпадъци да става само на определените за целта места;
3.Осъществяват контрол за предотвратяване образуването на локални сметища на територията на населеното място;
4.Извършват контрол по чистотата на населените места, включително тротоари, алеи, паркове, площади и други обществени места.




Раздел XII
АДМИНИСТРАТИВНО-НАКАЗАТЕЛНИ РАЗПОРЕДБИ


Чл.58  За нарушения на тази Наредба, виновните физически и юридически лица се санкционират с предвидените от Закона за управление на отпадъците – Глава шеста, Раздел II  наказания, в зависимост от извършените административни нарушения.
(Изменен с Решение № 833 от Протокол № 54/30.08.2019 год. )

Чл.59.(1) Актовете за установяване на нарушения по тази наредба се съставят от оправомощени от Кмета на общината длъжностни лица от общинската администрация, Кметове и  Кметските наместници на населени места, както  и служители от Районно управление „Полиция“ –Разлог.
(2) Наказателните постановления се издават от Кмета на общината или оправомощено от него лице.
(3) Установяването на нарушенията, налагането на глоби, издаването, обжалването и изпълнението на наказателните постановления става по реда определен от Закона за административните нарушения и наказания.
(Изменен с Решение № 833 от Протокол № 54/30.08.2019 год. )




Чл.60. Отговорност за спазване разпоредбите на тази наредба носят:
1. Ръководителят на предприятието, учрежденията, търговския обект, фирмата или на друга организация, които са собственици или ползватели на сградата, търговския обект или терен.
2. Собственикът или наемателя, който обитава еднофамилно жилище.
3. Обитателите на многофамилните жилищни сгради.
4. Всички физически лица и юридически лица пребиваващи временно или постоянно на територията на общината.
 (Изменен с Решение № 833 от Протокол № 54/30.08.2019 год. )

Чл.61,чл.62 и чл. 63  (вкл.) Отменени с Решение №833 от Протокол №54/30.08.2019 год.

ДОПЪЛНИТЕЛНИ РАЗПОРЕДБИ
§ 1. По смисъла на тази наредба:
1. „Битови отпадъци” /БО/ са отпадъците, които се получават в резултат на жизнената дейност на хората по домовете, в административни, социални и обществени сгради. Към тях се приравняват и отпадъци от търговски обекти и съпътстващи производството занаятчийски обекти за отдих и забавления, които по своя характер и състав са сравними с отпадъците от домакинствата, нямат характер на опасни отпадъци и в същото време тяхното количество или състав няма да попречи на третирането им съвместно с битовите, с изключение на производствени отпадъци и отпадъци от селското и горското стопанство.
2. "Биоотпадъци" са биоразградими отпадъци от парковете и градините, хранителни и кухненски отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост.
3. „Депо” е съоръжение за обезвреждане на отпадъци, което се намира на земята или под земята, включително тези на територията на предприятията /депа, в които причинителят на отпадъци ги обезврежда непосредствено до мястото на образуването им/. 
Към депата не се включват съоръженията за временно съхранение на отпадъците и тези, в които отпадъците се претоварват или третират преди по-нататъшната им обработка или рециклиране. Депото за отпадъци е комплексен обект, който включва:
а) инженерно съоръжение, предназначено за организирано складиране на отпадъци за повече от шест месеца по начин, който не представлява опасност за човешкото здраве и околната среда и, за което не се предвижда последващо третиране на отпадъците;
б) спомагателни и обслужващи сгради, съоръжения и инсталации, в съответствие с неговата специфика, технология на депониране и вида на депонираните отпадъци.
4. „Депониране на отпадъци” е метод, при който не се предвижда последващо третиране на отпадъците и представлява складиране на отпадъци за срок, по-дълъг от три години за отпадъци, предназначени за оползотворяване и една година за отпадъци предназначени за обезвреждане по начин, който не представлява опасност за човешкото здраве и околната среда.
5. „Едрогабаритни отпадъци” са битови отпадъци, различни от ИУЕЕО, които поради своите размери и тегло не могат да се поставят в съдовете за твърди битови отпадъци и създават затруднения при товаренето им;
6. „Излязло от употреба електрическо и електронно оборудване”/ИУЕЕО/ е електрическо и електронно оборудване, което е отпадък по смисъла на § 1, т. 17 от допълнителните разпоредби на ЗУО, включително всички компоненти, части и консумативи, които са част от ЕЕО в момента, в който притежателят му се освобождава от него.
7. „Излязло от употреба МПС” /ИУМПС/ е отпадък по смисъла на § 1, т. 17 от допълнителните разпоредби на ЗУО, отговарящ на едно или повече от следните условия:
а) моторно превозно средство с прекратена регистрация, за което има изрично писмено
уведомление от лицензиран застраховател, съгласно чл. 18а, ал. 2, т. 1 от Наредба № I-45 от 2000 г.;
б) моторно превозно средство, на което не е заверен знакът за технически преглед съгласно чл. 32д от Наредба № I-45 от 2000 г. или съгласно чл. 38 от Наредба № Н-32 от 2011 г. за повече от две години от определената му дата за следващ преглед за проверка на техническата му изправност, в случай че то се намира върху държавна или общинска собственост;
в) изоставено регистрирано МПС.
8. „Масово разпространени отпадъци” /МРО/ са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление.
9. „Негодни за употреба батерии и акумулатори" /НУБА/ са батерии или акумулатори, които не могат да бъдат използвани за целите, за които са произведени, и са отпадък по смисъла на § 1, т. 17 от допълнителните разпоредби на ЗУО.
10. „Обезвреждане" е всяка дейност, която не е оползотворяване дори когато дейността има като вторична последица възстановяването на вещества или енергия.
11. „Организация по оползотворяване" е юридическо лице, регистрирано по Търговския закон или съгласно националното му законодателство, което не разпределя печалба и което управлява и/или самостоятелно извършва дейностите по разделно събиране, рециклиране и оползотворяване на масово разпространени отпадъци.
12. „Опасни отпадъци" /ОО/ са отпадъците, чийто състав, количество и свойства създават риск за човешкото здраве и околната среда, притежават едно или повече свойства, които ги определят като опасни, и/или съдържат компоненти, които ги превръщат в опасни, съгласно Наредбата за реда и начина за класифициране, етикетиране и опаковане на химични вещества и смеси, приета с Постановление №
182 на Министерския съвет от 2010 г. (ДВ, бр. 68 от 2010 г.), или всяко вещество или смес, които попадат поне в една от класовете или категории на опасност, установени в Приложение I на Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси (OB, L 353, 31 декември 2008 г.)
13. „Отпадък” е вещество, предмет или част от предмет, от който притежателят се освобождава, възнамерява да се освободи, или е длъжен да се освободи по смисъла на § 1, т. 17 от ЗУО.
14. „Отпадъци от черни и цветни метали" /ОЧЦМ/ са технологичните  отпадъци, получени
от добива, преработката или механичната обработка на цветни и черни метали и сплавите им, бракуваните машини, съоръжения, детайли и конструкции от производствен, строителен или битов характер с изключение на опасните отпадъци.
15. „Отпадъци от черни и цветни метали с битов характер" са отпадъци от черни и цветни
метали, получени в резултат на жизнената дейност на хората по домовете, в административни, социални и обществени сгради. Към тях се приравняват и отпадъците от черни и цветни метали, получени от търговски обекти, занаятчийски дейности, обекти за отдих и забавления.
16. „Отработени масла" са всички смазочни или  индустриални масла на минерална или синтетична основа, негодни за употреба по първоначалното им предназначение, като
отработени моторни и трансмисионни масла, смазочни масла, турбинни и хидравлични масла.
17."Площадка за третиране на отпадъци" е територия, на която с влязъл в сила ПУП се предвижда застрояване със съоръжения за третиране на отпадъци и/или поставяне на преместваеми такива.
18. „Повторна употреба" е всяка дейност, чрез която продуктите  или компонентите, които не са отпадъци, се използват отново за целта, за която са били предназначени.
19. „Повторно нарушение" е нарушение, което е извършено в едногодишен срок от влизането в сила на наказателното постановление, с което нарушителят е наказан за нарушение от същия вид.
20. „Предварително съхраняване" е дейност по съхраняване на отпадъци при мястото на
образуване до събирането им в съоръжения, където те се разтоварват, за да се подготвят за последващо транспортиране до друг обект с цел оползотворяване или обезвреждане.
21. „Предотвратяване" са мерките, взети преди веществото, материалът или продуктът да стане отпадък, с което се намалява:
а) количеството отпадъци, включително чрез повторната употреба на продуктите или удължаването на жизнения им цикъл;
б) вредното въздействие от образуваните отпадъци върху околната среда и човешкото здраве, или  съдържанието на вредни вещества в материалите и продуктите.
22. „Производствени отпадъци” са отпадъците, образувани в резултат на производствената дейност на физическите и юридическите лица.
23. „Разделно събиране” е събирането, при което поток от отпадъци се разделя по вид и естество на отпадъците с оглед улесняване на специфично третиране по смисъла на § 1, т. 34 от допълнителните разпоредби на ЗУО.
24. „Рециклиране” е всяка дейност по оползотворяване, чрез която отпадъчните материали се преработват в продукти, материали или вещества за първоначалната им цел или за други цели.
25. „Следексплоатационии грижи за депо за отпадъци" са дейностите по поддръжка на площадката на депото след неговото закриване, осъществяване на контрол и наблюдение на параметрите на околната среда (мониторинг) и отстраняване на евентуални отрицателни последици от въздействието на депото върху околната среда и  човешкото здраве за определения от компетентните, органи следексплоатационен период на депото.
26. „Събиране" е натрупването на отпадъци, включително предварителното сортиране и предварителното съхраняване на отпадъци, с цел транспортирането им до съоръжение за третиране на отпадъци.
27. „Съхраняване" е дейност, свързана със складирането на отпадъците от събирането им до тяхното третиране, за срок, не по-дълъг от:
а) три години - при последващо предаване за оползотворяване;
б) една година - при последващо предаване за обезвреждане.
28. „Строителни отпадъци" /СО/ са отпадъците от строителство и разрушаване,
съответстващи на кодовете отпадъци, посочени в глава 17 от Индекс към Решение 2000/532/ЕО на Комисията от 3 май 2000 г.
29. "Съдове за битови отпадъци" са контейнери, кофи, кошчета на обществени места, в които се изхвърлят битови отпадъци, както и полиетиленови чувалчета за разделно събиране.
30. „Транспортиране" е превозът на отпадъци, включително съпътстващите го дейности по товарене, претоварване и разтоварване, когато се извършва от оператора като самостоятелна дейност.
31. „Третиране на отпадъците" са дейностите по оползотворяване или обезвреждане, включително подготовката преди оползотворяване или обезвреждане.
32. „Управление на отпадъците" са събирането, транспортирането, обезвреждането и оползотворяването на отпадъците, включително осъществяваният контрол върху тези дейности, след експлоатационните грижи за депата, както и действията, предприети в качеството на търговец или брокер.


































Приложение 1 към чл. 52 (1) от НУОПОЧТОБ


О Б Щ И Н А  Б Е Л И Ц А

П Р Е Д П И С А Н И Е
ЗА ИЗМЕСТВАНЕ НА ИЗЛЯЗЛО ОТ УПОТРЕБА МОТОРНО
ПРЕВОЗНО  СРЕДСТВО
                                                       № ................ / .............................. г.
Днес .................................... на основание Наредбата за излезлите от употреба МПС /ДВ бр.104 от 2004 г. посл. Изм. ДВ бр.9 от 2017 г./ и чл.52, ал.1 от Наредбата по управление на отпадъците на територията на Община Белица, уведомяваме собственика на:
МПС: ...............................................................................
ВИД: ...............................................................................
МАРКА: .........................................................................
ЦВЯТ: .............................................................................
РЕГИСТРАЦИОНЕН НОМЕР /ако има такъв/: .............................................................
Собственик: ..............................................................................................................................
/име, презиме, фамилия/
Адрес на паркиране: ................................................................................................................
.....................................................................................................................................................
.....................................................................................................................................................
В срок от 14 /четиринадесет/ дни следва да предадат собственото си МПС на площадка за временно съхранение или в център за разкомплектоване на ИУМПС.


При неспазване на посочения срок, на основание горецитираните нормативни документи, ще Ви бъде съставен акт за установяване на административно нарушение.




Председател:………………….../…………………………../

Членове:1……………………../……………………………/
                2……………………../……………………………/











Приложение 2 към чл. 52 (2) от НУОПОЧТОБ

О Б Щ И Н А  Б Е Л И Ц А

К О Н С Т А Т И В Е Н   П Р О Т О К О Л

№................ / .............................. г.

Днес .................................. в гр. Белица
.......................................................................................................................................................
/трите имена, длъжност /
в присъствието на свидетелите:
1. ...................................................................................................................................................
/трите имена, длъжност/
2. ...................................................................................................................................................
/трите имена, длъжност/
състави настоящия протокол за техническо състояние на излязло от употреба МПС, като
установи следното:
МПС:.........................................ВИД ..............................МАРКА......................................
ЦВЯТ ..........................РЕГИСТРАЦИОНЕН НОМЕР /ако има такъв/ ..........................
СОБСТВЕНИК: ..................................................................................................................
/име, презиме, фамилия/
АДРЕС НА ПАРКИРАНЕ ................................................................................................
...............................................................................................................................................
СЪСТОЯНИЕ НА МПС:
Външно състояние на МПС /по външен оглед/ ...............................................................
................................................................................................................................................
Наличие на двигател ...........................................................................................................
Наличие на скоростна кутия ..............................................................................................
Състояние на купето ..........................................................................................................
Наличие на врати .................................................................................................................
Наличие на калници ...........................................................................................................
Наличие на капаци .............................................................................................................
Наличие на седалки .............................................................................................................
Наличие на арматурно табло ..............................................................................................
Наличие на стъкла ...............................................................................................................
Състояние на каросерията ...................................................................................................
Осветителни тела: Фарове ..................................................................................................
Габарити и мигачи – предни ................................................................................................
Стоп, габарити и мигачи – задни .......................................................................................
Наличие и състояние на колелата и гумите .....................................................................
Допълнителни данни по показания на свидетели .............................................................
Становище на присъствалите при съставяне на КП .........................................................
Настоящият Констативен протокол се състави в 2 екземпляра.
Съставител на КП: .............................................. 
1 ...............................................
2. ..............................................

ЗАКЛЮЧИТЕЛНИ РАЗПОРЕДБИ
§ 1  Тази наредба отменя „Наредба за управление на отпадъците, поддържане и опазване чистотата на територията на община Белица“,  приета с  Решение № 87 от  Протокол №10 от 03.10.2013г. на ОС - Белица.
§ 2  Настоящата наредба е  приета на основание чл.22, ал.1 от Закона за управление на отпадъците с Решение № 489 от Протокол №33/20.02.2018г. на ОбС -Белица
  Измененията в Наредба за управление на отпадъците, поддържане и опазване чистотата на територията на Община Белица са приети с Решение № 833/от Протокол № 54/30.08.2019 г. и Решение №537 от Протокол №44 от 29.11.2022г.

                      /Ахмед Ахмед/

